ธุรกิจโบว์ลิ่ง กำลังฝันร้าย
“ทุกวันนี้เรายังเล่นโบว์ลิ่งกันอยู่หรือไม่”  คงไม่มีใครคิดว่า  โบว์ลิ่ง กิจกรรมที่เคยได้รับความนิยมอย่างมาก กำลังจะค่อยๆ เลือนหายไป  ธุรกิจโบว์ลิ่ง กำลังถดถอยลงอย่างไร?
23 พ.ย. 2561

ธุรกิจโบว์ลิ่ง กำลังฝันร้าย / โดย ลงทุนแมน
“ทุกวันนี้เรายังเล่นโบว์ลิ่งกันอยู่หรือไม่”
คงไม่มีใครคิดว่า
โบว์ลิ่ง กิจกรรมที่เคยได้รับความนิยมอย่างมาก
กำลังจะค่อยๆ เลือนหายไป
ธุรกิจโบว์ลิ่ง กำลังถดถอยลงอย่างไร?
เรื่องนี้มีสัญญาณเกิดขึ้นมาตั้งแต่ 4 ปีก่อน
Brunswick เป็นผู้ประกอบการรายใหญ่ของธุรกิจโบว์ลิ่งในสหรัฐอเมริกา ซึ่งมีธุรกิจตั้งแต่การผลิตลูกโบว์ลิ่ง ไปจนถึงการจัดงานแข่งขัน ตั้งแต่ก่อนสมัยสงครามโลกครั้งที่ 2
บริษัทนี้ได้ขายกิจการโบว์ลิ่งทั้งหมดให้บริษัท Bowlmor AMF ซึ่งเป็นผู้ประกอบการเล่นโบว์ลิ่งที่ใหญ่สุดในโลกที่เพิ่งก่อตั้งขึ้นมาได้เพียง 5 ปีด้วยมูลค่าทั้งหมดเพียง 9 พันล้านบาท
เรื่องนี้เริ่มชัดเจนขึ้น เมื่อเวลาผ่านไป
จนเราจำไม่ได้ว่าครั้งสุดท้ายที่เราไปเล่นโบว์ลิ่งคือเมื่อไหร่
ถ้าเรามาลองดูรายได้ของธุรกิจโบว์ลิ่งในประเทศไทยย้อนหลัง
รายได้ของบริษัท เมเจอร์ โบว์ล กรุ้ป จำกัด ซึ่งเป็นผู้ดูแลธุรกิจ โบว์ลิ่ง คาราโอเกะ ไอซ์สเก็ต
ปี 2557 รายได้ 599 ล้านบาท กำไร 28.8 ล้านบาท
ปี 2558 รายได้ 558 ล้านบาท ขาดทุน 5.1 ล้านบาท
ปี 2559 รายได้ 518 ล้านบาท ขาดทุน 32.8 ล้านบาท
ปี 2560 รายได้ 513 ล้านบาท ขาดทุน 6.2 ล้านบาท
เราจะเห็นว่ารายได้ลดลงเรื่อยๆ ทุกปี จนทำให้บริษัทที่เคยกำไรปีละหลายสิบล้านบาทกลายเป็นขาดทุน
และถ้าเรามาดูจำนวนเลนโบว์ลิ่งกับห้องคาราโอเกะที่ให้บริการในประเทศไทยของบริษัทนี้
ปี 2557 โบว์ลิ่ง 375 เลน คาราโอเกะ 235 ห้อง
ปี 2558 โบว์ลิ่ง 343 เลน คาราโอเกะ 199 ห้อง
ปี 2559 โบว์ลิ่ง 277 เลน คาราโอเกะ 174 ห้อง
ปี 2560 โบว์ลิ่ง 277 เลน คาราโอเกะ 169 ห้อง
จำนวนเลนโบว์ลิ่งและคาราโอเกะกำลังถูกลดจำนวนลงเรื่อยๆ ในทุกปี
ทั้งหมดนี้จึงกลายเป็นสิ่งที่บ่งบอกได้ว่าธุรกิจโบว์ลิ่งและคาราโอเกะกำลังเสื่อมความนิยมลง
เกิดอะไรขึ้นกับธุรกิจประเภทนี้?
ถ้าจะมองว่ามีการแข่งขันในอุตสาหกรรมโบว์ลิ่งก็ไม่น่าจะใช่
เพราะทางเมเจอร์เองก็เป็นผู้ประกอบการรายใหญ่ในธุรกิจโบว์ลิ่งและคาราโอเกะอยู่แล้ว
แต่ถ้าเรามองในมุมของ เวลาที่ผู้บริโภคต้องใช้ในแต่ละวัน
เมเจอร์จะมีคู่แข่งเพิ่มขึ้นอย่างมาก
ในสมัยก่อนไลฟ์สไตล์ของคนอาจจะไปทำกิจกรรมร่วมกัน เช่น ร้องคาราโอเกะ เล่นโบว์ลิ่ง
แต่ถ้าถามว่าคนวัยรุ่นสมัยนี้จะทำอะไรกัน?
การเล่นเกมมือถืออย่าง ROV หรือ Ragnarok สามารถทำให้หมดเวลาได้ทั้งวัน
Netflix ภาพยนตร์สตรีมมิ่งที่ทำให้คนดูภาพยนตร์เรื่องโปรดได้อยู่ที่บ้าน
อีคอมเมิร์ซ ที่ทำให้คนซื้อของโดยไม่ต้องออกจากบ้าน
การเดินเที่ยวห้าง ชิมร้านอาหารที่เปิดใหม่
หรือแม้แต่กิจกรรมที่กำลังนิยม เช่น ฟิตเนส ออกกำลังกาย ก็สามารถเป็นคู่แข่งได้เช่นเดียวกัน
เมื่อพฤติกรรมคนที่เปลี่ยนไป สิ่งเหล่านี้ก็จะเข้ามาแย่งโอกาสในการเล่นโบว์ลิ่งไป
เรื่องนี้ทำให้รู้ได้ว่า การแข่งขันทางธุรกิจอาจจะไม่จำกัดอยู่เพียงแค่ในอุตสาหกรรมเดียวกันอีกต่อไป
แต่เราต้องมองถึงลักษณะการใช้ชีวิตของคนให้มากขึ้น ถึงจะรู้ว่าจริงๆ แล้วคู่แข่งของเราเป็นใครกันแน่
ในอนาคต “เวลา” กำลังกลายเป็นสิ่งที่ถูกให้มูลค่ามากขึ้นเรื่อยๆ เพราะเป็นสิ่งเดียวที่เราทุกคนมีอยู่อย่างจำกัด
และเมื่อ “เวลา” เป็นสิ่งจำกัด กิจกรรมบางส่วนก็จะถูกลดความสำคัญลง
ซึ่งดูเหมือนว่าในครั้งนี้ ธุรกิจโบว์ลิ่งกำลังจะต้องรับชะตากรรมนั้นไป
อย่างไรก็ตามก็ต้องขอเอาใจช่วยให้ผู้ประกอบการโบว์ลิ่งปรับธุรกิจให้สอดคล้องกับยุคปัจจุบัน
เพราะเราจะเห็นได้จาก โบว์ลิ่งยังคงเป็นตัวเลือกอันดับต้นๆ ในการจัดกิจกรรมขององค์กร และบริษัท
ในท่ามกลางกระแสยุคใหม่ที่ทุกอย่างอยู่บนอินเทอร์เน็ต ทุกอย่างอยู่ในหน้าจอมือถือ
อย่างน้อยโบว์ลิ่งก็ยังเป็นกิจกรรมที่ทำให้ผู้คนได้มีปฏิสัมพันธ์กันในโลกจริง
ก็ต้องคอยติดตามว่าในอนาคตธุรกิจนี้จะเป็นอย่างไร หากก้าวตามสถานการณ์ได้ทัน ฝันร้ายอาจจะกลายเป็นดี ก็เป็นได้..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-